શટડાઉન એટલે એક જાતની આર્થિક ગૂંચ. થોડા દિવસોમાં તે ઉકેલાઇ જશે, પણ તેના કારણે અમેરિકામાં ઇમિગ્રેશનના મુદ્દે ગરમાગરમ ચર્ચાઓ ચાલી છે. ભારતમાં પણ સંયુક્ત મોરચાની સરકાર હોય અને સૌથી મોટા પક્ષ પાસે એકલા હાથે બહુમતી ના હોય ત્યારે બજેટ અને ખરડા પસાર કરવાના હોય ત્યારે ભારે વિખવાદો થતા હોય છે. સાથી પક્ષોને સાથે રાખીને જ સરકારે આગળ વધવું પડે. મનમોહનસિંહની સરકારે અમેરિકા સાથે અણુકરાર કર્યાં ત્યારે ડાબેરી પક્ષોએ ભારે વિરોધ કર્યો હતો. વિરોધ કરીને પોતાનો ટેકો પણ પાછો ખેંચી લીધો હતો. જોકે અન્ય પક્ષોના સહારે મનમોહનની સરકાર પાંચ વર્ષ પૂરા કરી ગઈ હતી.